Clara Ottesen

Clara Johanne Ottesen (født 30. oktober 1911 i Halden, død 8. mai 1997) var en norsk samfunnsøkonom, statstjenestekvinne, bistandsarbeider og kvinnesaksforkjemper. Hun var leder for Norsk Kvinnesaksforening fra 1968 til 1972 og redaktør for tidsskriftet Kvinnesaksnytt 1967–1970.

Hun tok examen artium i hjembyen Halden i 1931, deretter datidens eneste handelsutdanning ved Oslo handelsgymnasium og ble utdannet cand.oecon. ved Universitetet i Oslo i 1938. Hun arbeidet som lærer i handelsfag 1938–1940, som sekretær (saksbehandler) i Forsynings- og gjenreisningsdepartementet 1940–1949 og som sekretær og førstesekretær (fra 1954) i Sosialdepartementet 1949–1956. Fra 1956 arbeidet hun i Departementet for familie- og forbrukersaker/Forbruker- og administrasjonsdepartementet, med tittelen konsulent, den gangen den høyeste saksbehandlerstillingen under ledernivået i departementene og typisk med fagansvar for et politikkområde. Hun var en sentral byråkrat på familie- og likestillingsfeltet i 1950- og 1960-årene. Hun var FN-ekspert (Community Development Expert) i Øst-Pakistan (nå Bangladesh) med bosted i Dhaka fra 1962 til 1964, og arbeidet med å utvikle programmer for å styrke kvinners stilling i landet.

Hun var 2. nestleder i Norsk Kvinnesaksforening 1966–1968; hun etterfulgte Eva Kolstad som NKF-leder i 1968 og satt i vervet til 1972. Hun var også styremedlem i International Alliance of Women fra 1967 til 1973.Elisabeth Lønnå: Stolthet og kvinnekamp: Norsk kvinnesaksforenings historie fra 1913, Gyldendal Norsk Forlag, 1996, ISBN 8205244952 Hun var fra 1971 sentralstyremedlem i Europabevegelsen, der tidligere utenriksminister Svenn Stray da var leder.

Hun ble i 1939 gift med cand.oecon. Kjell Ottesen, sønn av Immanuel Ottesen. De ble skilt i 1947, men hun beholdt navnet.

 Referanser 

Kategori:Ledere av Norsk Kvinnesaksforening
Kategori:Norske kvinnesaksforkjempere
Kategori:Norske samfunnsøkonomer
Kategori:Norske organisasjonsledere
Kategori:Norske bistandsarbeidere
Kategori:Alumni fra OHG
Kategori:Alumni fra Universitetet i Oslo